यही हाल रहा तो यहां हालात बेकाबू हो जाएंगे और किसानों के आंदोलन के एलान से स्थित विस्फोटक हो सकती है। गुरुवार को आधा सैकड़ा किसानों ने क्रय केंद्रों पर तथा आढ़तियों के यहां गेहूं की तौल न होने से नाराज होकर अपना रुख कलक्ट्रेट की ओर कर दिया, जिससे जाम लग गया। किसानों ने अफसरों से गेहूं की तौल कराने की मांग की। किसानों का आरोप था कि क्रय केंद्रों पर बारदाना न होने की बात कहकर तौल नहीं की जा रही है, तो वही अधिकृत आढ़तियों द्वारा दैनिक खरीद का कोटा पूरा हो जाने की बात कहकर किसानों को टरकाया जा रहा है। किसानों का कहना है कि आढ़तियों द्वारा गेहूं की तौल किसानों से न करके भीतर ही भीतर गेहूं की खरीद कर बिचौलियों के माध्यम से लाखों का काला कारोबार किया जा रहा है। किसानों की समस्या को देखते हुए भाकियू के जिलाध्यक्ष रावेंद्र सिंह चौहान ने 18 मई से कलक्ट्रेट में ट्रैक्टर ट्रालियों के साथ डेरा डालने का एलान किया है। उन्होंने बताया कि आज अफसरों द्वारा किसानों को कलक्ट्रेट आने पर तौल कराने का आश्वासन दिया था, पर मंडी में तौल नहीं हुई। आढ़तियों ने लौटा दिया तथा क्रय केंद्रों पर बारदाना न होने की बात कही गई।